钦定古今图书集成/历象汇编/岁功典/第072卷 > 念奴娇〈中秋〉 叶梦得
## 钦定古今图书集成/历象汇编/岁功典/第072卷 > 念奴娇〈中秋〉 叶梦得

洞庭波冷，望冰轮初转，沧海沈沈。万顷孤光云阵卷，
长笛吹破层阴。汹涌三江，银涛无际，遥带五湖深。酒
阑歌罢，至今鼍怒龙吟。　回首江海平生，漂流容易
散，佳会难寻。缥缈高城风露爽，独倚危槛重临。醉倒
清尊，姮娥应笑，犹有向来心。广寒宫殿，为余聊借琼
林。